**Deșertul**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cu toate că deșertul e prea mare

pentru o singură viață

fir cu fir trebuie înțeles

străbătut pas cu pas

abia apoi

plin de praf

de sudoare

cu răni în tălpi și buze crăpate

poți să bei apă

ca pentru întâia oară

a, nu, nu din acea oază înșelătoare

a fetei morgana

unde vântul îți mângâie fruntea

cu degete reci

unde tigvele beduinilor ispitiți

rânjesc la soare

ca niște stigmate în nisip

acolo vei pierde tot ce ai adunat

toată agoniseala din chivotul

purtat cu grijă sub coasta stângă

plângi și mergi

mergi până când nu mai poți

decât să mergi

trebuie să urmezi acest deșert

care se mărește cu cât te pierzi mai mult

dar ai nevoie de el

pentru a nu trăi degeaba

adina v.

6.11.2018